उदालगुरि जिलानि कालाइगावआव इउ.पि.पि.एल. दोलोनि मिरु सोद्रोमा पंकज हाज’रिकाया मोनसे खौरांगिरि मेलनि गेजेरजों 5 नं. कक्राझार लक’ सभा बियाबनि एम.पि. नब’ कुमार सरनियानि माखासे बिबुंथिनि हेंथायै फिजाथाय फोरमायदों। बि.टि.आर. गोरोबथायाव सोरनिबा ख’हा जानायनि  जेबो जाहोन गैया होननानै रोखा फोरमायथिनानै होनायजों लोगोसे नोंबादि सासे एम.पि.आ बि.टि.आर. गोरोबथाखौ माब्लाबाबो सिफायनो हाया होननानै गोख्रों रावजों सोंखारियो। थारैनो गोहो दंब्ला फैबाय थानाय बि.टि.सि. बिसायख’थियाव मोननै बियाबखौनो देरहानानै दिन्थि होननानै फेरफाथिनानै बिथां हाज’रिकाया बुंबावो। बि.टि.आर. हालामाव नब’ कुमार सरनिया दैदेननाय जि.एस.पि. हानजाया राइजो-राजानि जेबो अनसायनाय गैया होननानै बुंबावो। बेजों लोगोसे  ब्रजेन महन्त आरो जगेश्वर कलितामोनआ गावबा गावनि राजखान्थियारि मुलामफानि थाखायल’ बर’ नङै सुबुंफोरखौ गोरोनथि लामाजों लांनो नाजादों होननानै गोख्रों रावजों सोंखारिदों। बेनिखायनो बर’ आरो बर’ नङै राइजों राजाखौ लानानै राजखान्थि खालामाजासे गासैखौबो समान जौगाथायनि नोजोरजों खामानि मावलांनो थाखाय बे खोरांगिरि मेलनि गेजेरजोंनो खावलायो।